Gedurende 2014 is Sharoney aan die Suid-Afrikaanse publiek bekendgestel met die uitreiking van haar heel eerste enkelsnit Een Keer, geskryf deur Hugo Ludik en Reynardt Hugo van die gewilde groep ADAM. Sommer baie vinnig het hierdie liedjie die trefferparades van radiostasies regoor Suid-Afrika gehaal en vir ’n lang tyd net daar gebly! Die musiekvideo van hierdie liedjie kan ook gereeld op kykNET, SABC 2 en ASTV gesien word.
Die meesterbrein agter hierdie uitreiking is Hugo Ludik – Muse Productions www.museproductions.co.za (stigterslid van die uiters populêre groep ADAM). Hugo het Sharoney se talent raakgesien toe sy vir die groep ADAM ‘n voorvertoning gedoen het en ook vir Alishia van Deventer van Starburst Promosies, wat die publisiteit vir kunstenaars soos ADAM, Mwah!, Joshua na die Reën, Elvis se Seun en vele ander behartig, nader getrek. www,starburstmusic.co.za Die vrug van daardie aand is ’n album wat spesiaal vir Sharoney geskryf is en nou in Oktober 2014 deur Luisternet Musiek uitgereik word en deur Next Music versprei word.
Sharoney is 19 jaar oud, vol lewenslus en het in 2013 gematrikuleer aan die Hoërskool Hugenote in Springs, waar sy ook grootgeword het. Haar droom is om in 2015 regte te gaan studeer. Sommer met die intrapslag besef ’n mens dat Sharoney ’n alles of niks mens is en dat sy nie daarin glo om kortpaaie te neem nie. Vir hierdie talentvolle sangeres is ‘n droom besig om bewaarheid te word.